S-571/2008

Mál þetta, sem þingfest var 30. október sl. og dómtekið samdægurs, var höfðað með ákæru lögreglustjórans á Hvolsvelli, dagsettri 26. september 2008, á hendur Ú-kk-þgf Þ-kk-þgf G-kk-þgf, kt. 000000-0000, Öldugerði 5, Hvolsvelli,

I.

„fyrir fíkniefna- og umferðarlagabrot

með því að hafa, aðfaranótt sunnudagsins 24. júní 2007, ekið bifreiðinni RO-785 austur Suðurlandsveg, án þess að hafa ökuskírteini meðferðis, óhæfur til að stjórna bifreið örugglega vegna áhrifa tetrahýdrókannabínóls uns lögregla stöðvaði aksturinn við Markarfljótsbrú, og fyrir að hafa umrætt sinn haft í vörslum sínum samtals 0,74 grömm af maríhúana (kannabisefni) sem lögregla fann í fórum hans.

Telst brot ákærða varða við 1., sbr. 2. mgr. 45. gr. a umferðarlaga nr. 50/1987, sbr. 5. gr. laga nr. 66/2006, sbr. 1. mgr. 100. gr. nefndra umferðarlaga, sbr. 186 gr. laga nr. 82/1998 og 2. gr., sbr. 5. og 6. gr. laga um ávana- og fíkniefni nr. 65/1974, sbr. 1. gr. laga nr. 60/1980, 166. gr. laga nr. 82/1998, 1. gr. laga nr. 13/1985, 3. gr. laga nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni 233/2001 með síðari breytingum.

II.

fyrir umferðarlagabrot

með því að hafa, að kvöldi miðvikudagsins 12. mars 2008, ekið bifreiðinni UI-727 frá bifreiðaverkstæði við verslunina Björk við Austurveg Hvolsvelli, norður Hvolsveg og vestur Vallarbraut, óhæfur til að stjórna bifreiðinni örugglega vegna áhrifa tetrahýdrókannabínólsýru uns lögregla stöðvaði akstur hans á Vallarbraut móts við Héraðsbókasafn Rangæinga.

Telst brot ákærða varða við 1., sbr. 2. mgr. 45. gr. a umferðarlaga nr. 50/1987, sbr. 5. gr. laga nr. 66/2006, sbr. 1. mgr. 100. gr. nefndra umferðarlaga, sbr. 186 gr. laga nr. 82/1998.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006, og til að sæta upptöku á framangreindum fíkniefnum (efnaskrá nr. 11880) samkvæmt 6. mgr. 5. gr. laga nr. 65/1974, sbr. 2. gr. laga nr. 68/2001 og 2. mgr. 14. gr. reglugerðar nr. 233/2001.“

Ákærði kom fyrir dóminn og játaði brot sitt greiðlega fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Krafðist verjandi ákærða vægustu refsingar eins og lög leyfa auk þóknunar sér til handa og að hún yrði greidd úr ríkissjóði.

Um málavexti vísast til ákæruskjals. Sannað er að ákærði framdi brot það sem greinir í ákæru og er það réttilega fært til refsiákvæðis. Ákærði hefur með háttsemi sinni unnið sér til refsingar.

Samkvæmt sakavottorði sem liggur frammi í málinu hefur ákærða þrisvar sinnum verið gerð refsing áður. Þann 6. október 1998 gekkst ákærði undir sátt fyrir brot gegn 1., sbr. 2., mgr. 45. gr. umferðarlaga og gert að greiða 35.000 króna sekt og sviptur ökurétti í fjóra mánuði. Þá gekkst ákærði undir sátt þann 1. október 2001 fyrir brot gegn 37. gr. og 48. gr. umferðarlaga og þann 10. júlí 2002 gekkst ákærði undir viðurlagaákvörðun fyrir brot gegn 1., sbr. 3., mgr. 45. gr. og 1. mgr. 48. gr. umferðarlaga og gert að greiða 165.000 krónur í sekt og sviptur ökurétti í tvö ár. Brot ákærða þann 6. október 1998 hafði ítrekunaráhrif þegar ákvörðun refsingar var ákveðin 10. júlí 2002 og hefur sú refsing ítrekunaráhrif við ákvörðun refsingar nú þar sem ekki voru liðin fimm ár frá því broti til 24. júní 2007 er ákærði braut af sér á ný.

Í matsgerð frá Rannsóknastofu í lyfja- og eiturefnafræðum, dagsettri 17. júlí 2007, kemur fram að tetrahýdrókannabínól hefði fundist í blóði ákærða og mælst 1,6 ng/ml. Um málavexti að öðru leyti vísast til ákæruskjals. Í matsgerð frá 22. apríl 2008 kemur fram að tetrahýdrókannabínólsýra hafi fundist í þvagi ákærða. Með hliðsjón af sakaferli ákærða og dómaframkvæmd er refsing ákærða ákveðin fangelsi í einn mánuð. Ekki eru skilyrði til að skilorðsbinda refsinguna. Ákærði skal einnig greiða 35.000 krónur í sekt til ríkissjóðs eins og í dómsorði greinir.

Þá ber að svipta ákærða ökurétti ævilangt.

Þá sæti ákærði upptöku á fíkniefnum eins og í dómsorði greinir.

Samkvæmt yfirliti er sakarkostnaður vegna lyfjarannsókna og matsgerðar 206.153 krónur sem ákærða ber að greiða með vísan til 165. gr. laga nr. 19/1991. Þá ber að dæma ákærða til að greiða þóknun skipaðs verjanda síns, Á-kk-ef S-kk-ef héraðsdómslögmanns, 60.000 krónur að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, Ú-kk-nf Þ-kk-nf G-kk-nf, sæti fangelsi í einn mánuð.

Ákærði er sviptur ökurétti ævilangt frá birtingu dómsins að telja.

Ákærði greiði 35.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í fjóra daga.

Ákærði greiði í sakarkostnað 266.153 krónur, þar með talda þóknun skipaðs verjanda síns, Á-kk-ef S-kk-ef héraðsdómslögmanns, 60.000 krónur að meðtöldum virðisaukaskatti.

Ákærði skal sæta upptöku á 0,74 grömmum af maríhúana.

Á-kvk-nf G-kvk-nf.